Musiyum Radya Pustaka iku sawijining musiyum kang manggon ing Taman Sriwedari, Kutha Surakarta, Jawa Tengah. Musiyum iki diadegaké déning Sasradiningrat IV nalika surya 28 Oktober 1890. Kawitané, musiyum iki diadegaké ing Panti Wibawa sajeroning Kapatihan Surakarta. Musiyum iki banjur dipindhah nalika surya 1 Januari 1913 menyang Loji Kadipala kang dienggo tekan sepréné. Sajabaning gedhong musiyum iki ngadeg reca Ranggawarsita kang diresmèkaké déning Soekarno nalika surya 11 Nopèmber 1953. Sanadyan ana kang ngarani musiyum iki minangka musiyum tuwa dhéwé ing Indonésia, musiyum iki tuwa dhéwé kapindho ing Indonésia sabaré Musiyum Nasional Indonésia kang ngadeg taun 1778.

Kolèksi 
Musiyum iki duwé kolèksi barang-barang kuna kaya ta murti watu lan prunggu jaman Hindhu-Buda, keris lan manéka gaman tradhisional, saprangkat gamelan, wayang kulit lan wayang bèbèr, sarta keramik. Wayang kang dadi kolèksiné musiyum iki ana wayang purwa, wayang gedhog, wayang golèk, wayang krucil, lan wayang topèng. Dadi kolèksiné musiyum iki uga miniatur Masjid Agung Demak, miniatur gapura madérengga, lan miniatur astana ratu-ratu Mataram ing Imagiri.

Sajeroning musiyum iki uga ana balé pustaka kang nyimpen buku-buku kawruh budaya, sajarah, seni, lan sastra Jawa Kuna sarta Walanda. Ana udakara 2.000 buku ing balé pustaka iki kang akèh-akèhé sumbangan saka para pandarma.

Katalog 
Katalog naskah kuna koleksi Perpustakaan Radyapustaka

Rujukan 

Surakarta
Musiyum ing Jawa Tengah